ΓΡΑΠΤΗ ΕΡΩΤΗΣΗ E-2544/98

υποβολή: Kirsten Jensen (PSE) προς την Επιτροπή

(1 Σεπτεμβρίου 1998)

Θέμα: Αλλεργία και δυσανεξία

Ποιές πρωτοβουλίες προτίθεται να λάβει η Επιτροπή για τη δυσανεξία στις οσμές, στα χημικά προϊόντα και τον καπνό (MCS);

Θα μπορούσε να διευκρινίσει η Επιτροπή εάν έχουν προβλεφθεί ερευνητικά κονδύλια, προκειμένου να εξακριβωθεί από πού προέρχεται αυτή η μορφή δυσανεξίας;

Απάντηση του κ. Flynn εξ ονόματος της Επιτροπής

(29 Οκτωβρίου 1998)

Η αυξημένη ανταπόκριση σε χημικές ουσίες σε επίπεδα πολύ χαμηλότερα εκείνων στα οποία ανταποκρίνονται οι περισσότεροι άνθρωποι συχνά αποκαλείται, ή συνδέεται με, τη δυσανεξία ή την πολλαπλή ευαισθησία σε χημικούς παράγοντες (MCS). Ελλείψει έγκυρων επιστημονικών αποδείξεων της σχέσης μεταξύ της έκθεσης σε ειδικούς παράγοντες και των επιπτώσεων στην υγεία, διάφορες έρευνες σχετικά με την εμφάνιση και τη φύση των καταστάσεων με την κοινή ονομασία MCS έδειξαν ότι η έλλειψη ορισμών και διάγνωσης αποτελεί το σημαντικότερο εμπόδιο για τη συγκέντρωση έγκυρων στοιχείων σχετικά με την MCS. Η Επιτροπή στήριξε τέτοιου είδους εργασίες το 1994. Στο πλαίσιο αυτό, παραπέμπω την αξιότιμη βουλευτή στην απάντηση της Επιτροπής στη γραπτή ερώτηση E-2904/97 της κας Breyer(1). Γενικότερα, σε ολόκληρη την Κοινότητα παρατηρείται αυξανόμενη εμφάνιση αλλεργιών και εκδηλώσεων αλλεργικών παθήσεων. Αυτό οδήγησε την Επιτροπή να προτείνει ένα πρόγραμμα δράσης για τη δημόσια υγεία που αφορά τις νόσους που συνδέονται με την ατμοσφαιρική ρύπανση. Με το πρόγραμμα αυτό η Επιτροπή στοχεύει στην αντιμετώπιση του προβλήματος και των νόσων που οφείλονται στην ατμοσφαιρική ρύπανση(2). Στα πλαίσια ενός τέτοιου προγράμματος, θα μπορούσαν να ξεκινήσουν εργασίες για τον ορισμό και τη διάγνωση καταστάσεων όπως η MCS.

Οι εργαζόμενοι που χειρίζονται χημικές ουσίες καλύπτονται από την κοινοτική νομοθεσία για την υγεία και την ασφάλεια στην εργασία, όπως οι οδηγίες του Συμβουλίου 80/1107/ΕΟΚ(3), 89/391/ΕΟΚ(4), 90/394/ΕΟΚ(5) και 98/24/ΕΚ(6). Οι οδηγίες αυτές θεσπίζουν τις ελάχιστες απαιτήσεις που εφαρμόζονται στο χώρο εργασίας, σύμφωνα με το άρθρο 118A.

Στα πλαίσια του προγράμματος βιοϊατρικής και έρευνας για την υγεία (Biomed 2, 1994-1998), και ιδίως στους τομείς της υγείας στην εργασία και της περιβαλλοντικής υγείας, παρέχεται υποστήριξη στην έρευνα σχετικά με τις αλλεργίες που έχουν επιπτώσεις στη δημόσια υγεία και στην υγεία στην εργασία. Ο στόχος είναι να βελτιωθούν οι επιστημονικές γνώσεις που είναι απαραίτητες προκειμένου να αυξηθεί η ασφάλεια και η προστασία της υγείας των εργαζομένων, δίνοντας έμφαση στην πρόληψη των επαγγελματικών ασθενειών. Στα πλαίσια του προγράμματος για το περιβάλλον και το κλίμα (1994-1998), παρέχεται υποστήριξη σε έρευνες σχετικά με τον προσδιορισμό των πρώιμων δεικτών των προβλημάτων υγείας που οφείλονται στην έκθεση σε ρυπογόνες ουσίες του περιβάλλοντος. Οι έρευνες αυτές περιλαμβάνουν σχέδια σχετικά με τους δείκτες της ευαισθητοποίησης στα μέταλλα και με τις επιπτώσεις της ατμοσφαιρικής ρύπανσης.

Στις προτάσεις της Επιτροπής για το πέμπτο πρόγραμμα-πλαίσιο, η έρευνα των νόσων και των αλλεργιών που συνδέονται ή επηρεάζονται από το περιβάλλον και οι έρευνες σχετικά με τη θεραπεία και την πρόληψη τέτοιων νόσων, περιλαμβάνονται στην πρώτη κύρια δράση με τίτλο "υγεία, παράγοντες που συνδέονται με τη διατροφή και με το περιβάλλον" που υπάγεται στο θεματικό πρόγραμμα "ποιότητα ζωής και διαχείριση του έμψυχου δυναμικού".

(1) ΕΕ C 134 της 30.4.1998.

(2) ΕΕ C 214 της 16.7.1997.

(3) ΕΕ L 327 της 3.12.1980.

(4) ΕΕ L 138 της 29.6.1989.

(5) ΕΕ L 196 της 26.7.1990.

(6) ΕΕ L 131 της 5.5.1998.